《题戴崧石鼎联句图》
宋代·谢薖

衡山道士熊豹姿，夜过刘生逢说诗。止于座隅初莫识，口不能言心自知。

坐中清逸校书郎，新有诗声谁过之。岂知老子殊不浅，可但逐鬼囚蛟螭。

须臾指鼎出佳句，脱略凡韵生新奇。二生得句不敢吐，鸣声强作秋虫悲。

愯如窘兔避鹰隼，懔如败将收旌旗。借问舐笔摹者谁，定是盘礴真画师。

退之斯文有妙处，丹青写尽初无遗。弥明学道如不死，应在衡山深处栖。

端能过我挑诗敌，与君周旋吾敢辞。

作者简介：谢薖（kē）（1074～1116）字幼盘，自号竹友居士。抚州临川（今江西抚州）人。北宋著名诗人，江西诗派二十五法嗣之一。谢逸从弟，与兄齐名，同学于吕希哲，并称“临川二谢”。与饶节、汪革、谢逸并称为“江西诗派临川四才子”。